Jessica Lynch syntyi Palestinen paikkakunnalla Yhdysvaltojen Länsi-Virginian osavaltiossa 26. huhtikuuta 1983. Hän liittyi armeijaan vain 18-vuotiaana, oman selityksensä mukaan koska hän halusi matkustella ympäri maailmaa. Hän lähti suorittamaan sotilaan peruskoulutusta 19. syyskuuta 2001 eli vain muutamia päiviä syyskuun 11. päivän iskujen jälkeen. Hän päätyi Fort Blissin tukikohdalle, jossa hän työskenteli huollon kirjanpidossa. Vain hieman ennen Irakin sodan puhkeamista hänet lähetettiin kohti rintamaa osana 507. huoltokomppaniaa.